  Майя Бывальцева Сад-бакчаос доры нуись сюресъёсты тупатонъя таиз арлы чаклам ужъёсты Удмуртиын йылпумъязы. Кызьы ивортэ элькунысь транспортъя но сюрес возёсъя министерстволэн пресс-службаез, туэ 21 сад-бакча возёсъёс дорозь нуись 9 сюресъёсты эсэпъёс куремъя тупатӥзы. Одӥгзэ берпуметӥ объектэз — Якшур-Бӧдья трактысен «Игерман» сад-бакча эштос дорозь — туннэ, 7-тӥ шуркынмонэ, министерстволэн ӧриез чаклаз. Кык иськем люкетын асфальтобетон шобретсэ воштӥзы, урдэсъёссэ, ву кошкон гумыосты но автобусъёслы берытскон интыосты тупатӥзы. Сюресъёсты азьланяз воземез интыысь муниципал кылдытэтлэн администрациез чаклалоз. Таяз арын нимысьтыз саклык висъямын выльдэм сюресъёс вылын кышкыттэмлыкез радъянлы, угось ӵошкыт сюрес вылтӥ автомобильёс ӝоггес ширтыны кутско. Сои ник ужъёсты кутскемлэсь азьвыл ми сокем дуно усисьтэм, но пайдалыко ужрадъёсты чакласькомы — сюрес урдэсъёсты тупатон, кыдёке адӟыны люкетӥсь куакъёсты коран, пусъёсты пуктон, берытскон интыос радъян, автопавильонъёс пуктон но мукет Денис Рябов, «Управдодор» ужъюртлэн кивалтӥсезлэсь ужзэ быдэсъясь«Игерман» эштос доры кожон интыын, кылсярысь, котырес синучкон пуктӥзы, со кожись водительёслы мукет машинаосты адӟыны но югдурез шонер дунъяны луонлык сётэ. Транспортъя но сюрес возёсъя министерствоын тодэ вайытэ, сад-бакча эштосъёс дорозь сюресъёсты тупанъя программа Удмуртиын 2015-тӥ арысен быдэсъяське шуыса. Со дырысен 75 эштосъёс дорозь нуись 40 пала иськем сюресъёсты эсэпъёс куремъя тупатӥзы. Тегъёс: Ижкар Удмуртия сюресъёс тупатъянужъёс  